钦定古今图书集成/方舆汇编/职方典/第1077卷 > 《初建归化县记》林文
## 钦定古今图书集成/方舆汇编/职方典/第1077卷 > 《初建归化县记》林文

“环百里为县，古子男国也。县有令、有丞、有簿、有尉，同
司县政，以教养斯民者也。”分五土以养之，敷五典以
教之，至于褒善劝义，察奸罚恶，平赋均徭，理争息讼，
皆亲民之责也。归化之设，分清流之归上、归下里，分
宁化之柳杨下觉里，分将乐之兴善中和里，分沙县
之少阳里。四乡之民，各去县治甚远。曩沙、尤、邓寇作
“乱，四方之民不无胁从之党，大军征剿之馀，尚不尽
格心式化。”时监察御史吴公璘，会同都布按三司秦
民敬等，以汀郡二守程熙素得民心，委诣紫云台抚
字之至，则民尽格心。成化六年，巡抚都宪滕公、按临
程公备述民情，乞于明溪镇增设县治为宜。滕公移
文巡按御史左公钰、参政赵公昌、副使何公乔新会
议具奏，下民部议之，所议佥当，入告于上，上允所议，
遂命礼部造印，吏部选官，知县郭润、县丞杨灿、主簿
孙复、典史艾清，领印牒赴任莅事。时分巡漳南道佥
宪周公谟适任其责，督汀郡通判吴桓、明溪驿驿丞
孙亮，躬造其地，观察形胜，“后峰高耸，前堂坦彝，四势
环拱，一水潆回。首丙趾壬，龟筮协吉”，为定县治之位。
乃发漳建道之赃罚，及在官公用白金数千馀两，而
郡守李公桓亦发属邑旧蓄赃罚，助为创造所需。至
是购良材，募良匠，伐石陶瓦，先构县治，其庙学、城隍、
山川、社稷、邑厉诸坛，藩宪、公馆、驿舍诸司，循序而成。
皆北首南趾，各据其胜。以成化七年十月初三日兴
工，至成化九年十二月二十八日告成。财出于公而
用无虚费，力借于民而得其懽心。其规制简朴，工夫
缜密，足为经久计。周公复谋于都阃吴公杲曰：“县治
完而且美，不可无城郭以环之。”都阃公具疏上，又可
其奏。次第具兴，皆周公之筹画也。知县郭侯承周公
命，备述事之颠末，遣儒学生罗龄走莆中，征言为记，
以示永久。予惟是县之设，甚宜于民。盖四乡之民居
相违不远，土田之相连、鸡犬之相闻、桑梓之相接、风
俗之相似，其宜于民也的矣。或曰：四乡之民，皆昔日
难治者也，宜以严刑峻法治之。予曰：“天下无不可化
之民，知愚贤否，虽所禀所习不齐，礼义之心未尝无
也。昔子路以蒲邑为难治”，夫子曰：“恭而敬，可以慑勇；
宽而正，可以怀强；爱而恕，可以容困；温而断，可以抑
奸。”何难之有？诚能法是道以治县，即民氓之愚戆者
必化为善良，巧诈者必变为质实，呻吟之声转为讴
歌争斗之风变为揖逊干戈之习归于礼义。又何难
治也哉？其典教于是县者，尚其阐圣贤践履之正学，
以弼成其政，期月而可，三年有成。予于官是邑者，深
有望焉。知县郭侯，湖广零陵人，发身科第，为县于江
右，有治声，来宰是邑，名誉益著。可谓善副吏部之慎
选云。是为记。